runetrust/blame-folketinget-dk huggingface dataset:
Ole Donner (DF), 1999-11-25:
Og det kan da vel ikke have været hemmeligt, hvad det var, der foregik på landsrådsmødet. Så vidt jeg fandt ud af, var der visse journalister til stede. Jeg må altså konstatere, at det, der står i vores forslag, er ordret, hvad hr. Bendt Bendtsen sagde, og nu må jeg så konstatere her kort efter, at hr. Helge Adam Møller mener, det er nedværdigende og asocialt, og at man ikke vil støtte det.
Per Stig Møller (KF), 2004-06-02:
Det er opbakning til FN, uanset hvad hr. Villy Søvndal vil mene, for allerede 1511, som det brede flertal i Folketinget tilsluttede sig, rummede jo opfordringen til, uanset hvad man havde måttet mene om krigssituationen i marts måned: Lad os løfte os lidt videre og erkende, hvordan virkeligheden er nu.
Christian Rabjerg Madsen (S), 2018-05-09:
Jeg læser spørgsmålet op: Er ministeren enig med sine partifæller, når de ønsker at afskaffe pesticidafgiften, fordi de mener, at den er til skade for landbruget, til trods for at evalueringen viser, at afgiften er det vigtigste værktøj til at nå målet om at nedbringe belastningen fra sprøjtemidler?
Gyda Kongsted (V), 1998-10-28:
Det har derfor været glædeligt at læse ministerens mange positive og konkrete tiltag i den fremlagte redegørelse. I Danmark har vi ca. 50.000 kørestolsbrugere og langt flere svært gangbesværede borgere, og specielt for disse borgere er det utrolig vigtigt, at de fysiske omgivelser er indrettet på en sådan måde, at de også giver mulighed for kørestolsbrugere og andre til at kunne bevæge sig frit ud og ind af bygninger m.v. I de kommende år vil vi få flere og flere ældre medborgere, som man må påregne vil skulle vises de samme hensyn med henblik på den frie adgang til offentlige institutioner, transportmidler m.v. Der er mange steder i de danske kommuner, hvor man allerede har udmøntet flere af de tiltag, der ligger i ministerens redegørelse.
Marianne Jelved (RV), 2002-12-03:
Det er lige så bemærkelsesværdigt, når man tager et andet aspekt frem, som jeg ikke synes er kommet frem her i dag, nemlig at det hul i statskassen, det provenutab, der bliver her, alt andet lige og principielt skal finansieres af alle skatteborgere uanset deres sociale og økonomiske situation.
Pernille Vermund (NB), 2022-05-10:
Der er et utal af eksempler, også i EU-sammenhæng, hvor vi har talt barselsregler, hvor vi har talt sociale ydelser til udlændinge, og som i det konkrete eksempel, jeg nævnte, blev vi for nylig præsenteret for et lovforslag, hvor vi skal ændre asylreglerne, fordi der er en EU-politik, der går imod det, som Danmark har vedtaget.
Steen Gade (SF), 2006-02-01:
Nu er det jo Folketinget, der sætter dagsordenen, og dermed også Folketinget, der har forpligtelsen til at få tingene til at passe sammen, og jeg vil sige, at nu får vi jo chancen for at få Vildtforvaltningsrådets rapport ind i arbejdet, så det er i virkeligheden ikke noget, man behøver være bekymret for.
Kristian Jensen (V), 2008-04-14:
Derfor synes jeg ikke bare, at det er rigtigt, men overordentlig fornuftigt, at der nu er en klar aftale - det er godt nok ikke mellem regeringen og KL, men mellem et flertal af partier i Folketinget - om, hvorledes vi agter at reagere, hvis kommunerne, hvilket jeg ikke tror eller håber på, igen skulle gå hen og bryde aftalen på skattesiden.
Benedikte Kiær (KF), 2013-06-27:
Vi er bare af den holdning, at vi mener, at man først bør spørge, om der er en praktiserende læge, der gerne vil være og etablere sig i et område, for vi ved, at de bliver der i rigtig mange år, når de har brugt mange millioner kroner på at investere i deres almene praksis og flytte hele deres familie til det område.
Lone Møller (S), 2004-01-22:
Så vil jeg gerne spørge ministeren, når han siger, at vi jo må prioritere midlerne, om ministeren ikke kan bekræfte, at Kjeld Møller Pedersen, sundhedsøkonomen, som jo bliver brugt i mange sammenhænge, også på andre områder i det danske sundhedsvæsen, for nylig har fremlagt et tal, der siger, at vi bruger i størrelsesordenen 2 mia. kr. til at behandle bare fedme.
Per Clausen (EL), 2007-03-27:
Realiteten er, at den præcisering af handicapbegrebet – og det er så fint nok med mig, at det ikke har været regeringens og ministerens hensigt, at det skulle have nogle konsekvenser for gigtpatienter – har ført til, at antallet af leddegigtpatienter, som modtager vederlagsfri fysioterapi, er faldet med 17 pct.
Svend Auken (S), 2004-05-10:
Mange af de tanker, der lægges frem her om en hurtigere regnskabsaflæggelse, om et lavere beløb for offentliggørelse, om opgørelse af, om jeg så må sige, indirekte støtte på forskellig måde og en direkte pligt for virksomhederne til at være åbne om deres tilskud, er alle sammen ideer, der kan diskuteres.
Jeppe Kofod (S), 2004-04-13:
For knap 5 år siden vedtog Folketinget Partnerskab 2000-strategien for dansk udviklingsbistand, og der styrkede vi også efterfølgende på finansloven bekæmpelse af hiv/aids markant med de såkaldte tematiserede multilaterale bidrag og efterfølgende med en særlig handlingsplan for hiv/aids-bekæmpelse.
Lisbeth Bech Poulsen (SF), 2018-03-20:
Der håber jeg også, at vi, når vi nu med det her lovforslag forbedrer Finanstilsynets muligheder for at kunne gribe ind, på et andet tidspunkt, når det er mere passende, netop diskuterer Finanstilsynets rolle og muligheder og habilitet i forhold til at gribe ind over for hvidvask.
Else Theill Sørensen (KF), 2004-06-03:
Vedrørende spørgsmålet om tilknytningskravet for statsborgere - sådan hørte jeg det: Er det ikke rigtigt, at den tidligere regering også havde lavet et tilknytningskrav, der minder om det nuværende, men at det strandede på, at man gjorde forskel på danske statsborgere og andre?
Jørgen Estrup (RV), 1999-10-07:
Jeg vil godt nævne, at hr. Thulesen Dahl på Dansk Folkepartis landsmøde var citeret for følgende: Og i stedet at nøjes med at fejre, at vi fik én valgt ind i Europa-Parlamentet, synes jeg faktisk også, det er værd at fejre, at Naser Khader ikke opnåede valg.
Mikkel Dencker (DF), 2011-02-10:
Men hvis vi skal have et sådant system, kræver det også, at der er en naturlig opbakning til systemet, og en sådan opbakning til punktafgiftssystemet kræver bl.a., at der er en logik i den måde, som afgifterne opkræves på, at der er en gennemsigtighed, forstået på den måde at folk skal kunne se og forstå, hvorfor de betaler, som de gør, og hvor meget de skal betale, og at der er en enkelhed, nemlig at det skal være til at have med at gøre for almindelige mennesker.
Morten Bødskov (S), 2023-05-23:
Derfor har regeringen også arbejdet aktivt og aktivt støttet arbejdet omkring gennemførelsen af det, som jo er en stor del af lovgivningsgrundlaget for området, nemlig den EU-forordning, den såkaldte DSA-forordning, der fastsætter regler for ansvar og pligter for de sociale platforme.
Poul Nyrup Rasmussen (S), 1998-12-02:
Det, jeg derimod gerne vil sige, er: Når dette efterlønsforslag her giver penge til det offentlige nu, skyldes det jo, at der de næste 7, 8, 9 år er over 100.000 mennesker på det danske arbejdsmarked, som fylder 60 år. Fru Pia Kjærsgaard, jeg kan naturligvis ikke lukke øjnene for den kendsgerning, at til et ansvar som politiker hører også, at vi langtidssikrer velfærdssamfundet.
Karen Jespersen (S), 2000-10-11:
Altså det ville være et brud på alle principper, hvor man jo som sædvanlig skal gå ind og lave en individuel vurdering af de mennesker, der er blevet anholdt og sigtet, og det er altså politiets og domstolenes opgave, og der skal man afholde sig fra som politiker at komme med, hvad skal vi sige, individuelle vurderinger.
Pernille Blach Hansen (S), 2005-02-24:
Der må vi så bare konstatere, at regeringens svar til de unge og deres forældre, der inden for den næste måned skal vælge, hvilken uddannelse de gerne vil have, er: Hvis du ikke kender en, der kan tage dig i lære, må du hellere vælge noget andet, eller også må du finde noget helt andet at lave, for den uddannelse kan du ikke få, selv om beskæftigelsesmulighederne er gode, fordi regeringen har lukket kassen i.
Anders Fogh Rasmussen (V), 2007-10-02:
Lovforslaget indebærer, at takstkompetencen ændres, således at togoperatørerne tildeles takstkompetencen for længere rejser ud over et lokalområde - typisk 35 til 40 km - idet togoperatørerne vil kunne indgå nærmere aftaler med trafikselskaberne om fordeling af takstkompetencen.
Kamal Qureshi (SF), 2010-06-16:
Man kan sige, at den i høj grad allerede er i gang, men det bliver i hvert fald interessant, når vi skal ud at diskutere med de almindelige vælgere, de almindelige børnefamilier, de dårligst stillede, lavindkomstgrupperne og for den sags skyld også med folk med almindelige håndværkerindtægter.
Troels Lund Poulsen (V), 2008-05-23:
Nu er vi inde ved sagens kerne, nemlig at det var det tætteste, man kan komme med hensyn til en tilståelsessag af ros fra Enhedslisten, det, at Enhedslistens siger, at det er i den rigtige retning, vi bevæger os, og kvitterer for, at ministeren har taget tiltag.
Kirsten Normann Andersen (SF), 2019-12-13:
Jeg tror, vi to brænder lige meget for ældreplejen – vi kommer derfra begge to – og nogle af de initiativer, som ordføreren læser op, kan jeg jo også godt genkende, bl.a. fra satspuljeforhandlingerne igennem tiden, men jeg synes alligevel, det lykkes ordføreren at springe over et rigtig vigtigt spørgsmål her.
Carsten Bach (LA), 2023-03-14:
Men jeg tænker også på politiske forandringer i det internationale samarbejde omkring Arktis, der jo sådan set også er på en form for speed, selv om samarbejdet i sig selv jo i virkeligheden egentlig er lagt meget på køl, uden at det dog har nogen afsmittende effekt på temperaturstigningerne i øvrigt.
Simon Emil Ammitzbøll (RV), 2008-04-24:
Den hemmelige rapport, »Evaluering af salg af almene familieboliger som ejerboliger«, som Folketinget først meget sent fik kendskab til, evaluerer de 3 første år, som den første forsøgsperiode løb over, og konklusionen er, at der mod en forventning om salg af 5.000 boliger kun er ti, der har benyttet sig af muligheden.
Ole Vagn Christensen (S), 1998-04-03:
I lovforslag nr. L 8 foreslås en opstramning af reglerne, således at de personer, som efter gældende regler kan registreres med retten til at drive selvstændigt fiskeri efter at have være beskæftiget i 12 måneder om bord på et dansk fiskerfartøj, skal have været registreret med en B-status i den forudgående periode.
Mette Thiesen (DF), 2025-02-27:
Det her handler om grundlæggende set at få smidt så mange af de utilpassede udlændinge ud, som vi har i Danmark – desværre på grund af bl.a. Radikale Venstre, som gladelig i årevis har åbnet grænserne og lukket folk ind, som aldrig burde være kommet hertil – fordi de ikke skal være her.
Frank Aaen (EL), 1997-10-23:
I forlængelse af det, regeringen har foreslået, har vi flere forslag, bl.a. om at kigge på erhvervslivets kredittider, om at skærpe beskatningen af de rigeste, altså tage de penge tilbage, som bliver foræret væk via det skrå skatteloft, og om at få flere penge ud af Nordsøen.
Flemming Møller Mortensen (S), 2008-04-30:
Så der nåede at blive sået megen tvivl, og det blev sagt meget tydeligt fra Danmarks nuværende IOC-medlem, Kaj Holm, at hvis ikke der er en entydig opbakning fra regeringens side, vil kronprinsens muligheder for at blive medlem af IOC blive væsentligt reduceret.
Lone Dybkjær (RV), 2008-04-22:
Jeg vil sige, at skal man endelig bebrejde regeringen noget, så synes jeg godt, at man kan bebrejde regeringen - det kan jeg også gøre i mange andre anledninger, men i den her sammenhæng ikke så ofte som i andre sammenhænge - at det arbejde kom så sørens sent i gang.
Knud Erik Kirkegaard (KF), 2000-04-14:
Set i lyset af det lovforslag, som var til behandling først på dagsordenen i dag, har det også undret os, at man inden for efteruddannelsesområdet åbenbart ikke forholder sig særlig meget til de handicappedes muligheder for at deltage i efteruddannelse på lige vilkår med alle øvrige mennesker. Lovforslaget mangler, så vidt vi kan se, bestemmelser vedrørende specialpædagogisk bistand for handicappede, og dermed opnår man totalt at udelukke mulighederne for efteruddannelse.
Pia Adelsteen (DF), 2019-04-04:
Hvis man allerede ved, hvad vej man skal gå, så kan man jo bare gå den vej, og det var lidt min pointe med at stille ministeren det spørgsmål: at hvis nu evalueringen viser, at det overhovedet ikke giver nogen mening at have nationalparker, kunne vi jo lige så godt bare lukke dem.
Aki-Matilda Høegh-Dam (N), 2025-12-17:
Hvordan er det efter ministerens opfattelse foreneligt med god forvaltningsskik og rigsfællesskabets egne demokratiske principper, at Danmark med delaftale 2 af 16. oktober 2025, som er indgået mellem Danmark og Grønland og omfatter nye militære installationer, radarer og overvågningskapaciteter i Grønland, hverken gennemførte en forudgående bred inddragelse af den grønlandske befolkning eller sikrede en grundig, reel og rettidig inddragelse af Grønlands folkevalgte beslutningstagere, før aftalen blev indgået?
Charlotte Dyremose (KF), 2004-02-26:
Da mit partis ordfører, hr. Helge Adam Møller, er forhindret i at være til stede, skal jeg på den konservative folketingsgruppes vegne udtale følgende: Det er glædeligt, at Enhedslisten med dette beslutningsforslag tilkendegiver, at straf kan have en generel præventiv effekt, men lige netop i denne situation er straf dog ikke noget velvalgt redskab.
Kamal Qureshi (SF), 2004-12-08:
Jeg har nogle børn, der ønsker sig nye spil til deres PlayStation, og vi er selvfølgelig ikke en del af den fattigdom, hvor familierne f.eks. sidder i mørke i deres dagligstuer, fordi de ikke har råd til at købe en ny pære i stedet for den, der er gået.
Villy Søvndal (SF), 2003-03-12:
Men jeg synes til gengæld, at det at fornægte, at der er nogle sammenhænge mellem konflikter, der får lov til at udvikle sig, og så deres mulige løsning ad civil vej, er ekstremt uforstandigt. Hvis det var sådan, at enhver konflikt kunne løses ad militær vej, var den løst i Tjetjenien.
Jens Rohde (V), 2003-12-17:
Hvis det er sådan, at man som borger ikke skal føle, at man bliver kastet fra side til side eller fra det ene valg til det andet og vi skal sikre tilliden til opsparingssystemer og forsikringssystemer, så er det bydende nødvendigt, at vi her har nogle reformer, som er bredt funderet i det danske Folketing, for det øger tilliden og lysten til at spare op og at forsikre sig, og det er ganske udmærket, når det er sådan, at man har en politik, som vi har, om, at det er fornuftigt at tage et personligt ansvar for sit liv.
Henrik Svane (RV), 1998-06-26:
Det kræver naturligvis, at også Venstre og De Konservative i deres samarbejde omkring implementeringen af disse love, som vi har talt om i så lang tid, og som nu bliver vedtaget, virkelig aktivt går ind og støtter i kommunerne, sådan at de Venstre- og konservative borgmestre, som skal være med til at implementere lovgivningen, får den bedst mulige støtte fra os her i Folketinget.
Morten Østergaard (RV), 2016-05-03:
Og der vil jeg bare spørge, om det stadig væk er statsministerens opfattelse, at det er masochistisk at sige til alle os, der kan, at vi skal være lidt længere på arbejdsmarkedet, for at vi så til gengæld kan have råd til at investere i uddannelse i stedet for at skære ned, investere i forskning i stedet for at skære ned, have en offensiv grøn omstilling.
Pernille Rosenkrantz-Theil (EL), 2004-02-04:
Dernæst skal jeg bede Venstres ordfører bekræfte, at vi ikke her diskuterer formålet med ordningerne, vi diskuterer ikke, om det er en god idé, at folk kan få bredbånd, vi diskuterer heller ikke de her forbistrede sundhedsordninger, vi diskuterer metoden, hvorpå man kan give penge til de her ordninger.
Henrik Dam Kristensen (S), 1998-06-23:
Altså man kunne sådan spydigt sige, om hr. Jørn Jespersen så har kontaktet sin ørelæge for nylig, eller om hr. Jørn Jespersen virkelig har haft både hænder og albuer oppe foran hovedet, hver gang der er blevet diskuteret, for der er brugt masser af ordentlige og gode argumenter.
Peter Juel Jensen (V), 2011-02-08:
For det kan jo godt være, at man som 30-årig står med en relativt lav løn, er nygift, har nyt hus og to børn og så bortprioriterer efterlønsbidraget ud fra økonomiske hensyn, og det har så en konsekvens om 30 år, men man skal stadig væk være med til at betale for dem, der havde mulighed for det.
Zenia Stampe (RV), 2016-10-28:
Det vil ikke blive kriminaliseret at prædike vold til en menighed på 750.000 vælgere – det er så mange, der stemte på Dansk Folkeparti sidste gang, og som man må formode anser folketingsmedlemmet som en troværdig autoritet – men en helt identisk opfordring, der er sagt til to eller tre mennesker i fortrolighed, kan nu straffes, fordi den bliver sagt af en religiøs autoritet. Det her lovforslag er bygget af forskelsbehandling, og det er et angreb på ytringsfriheden som værdi – en af de helt centrale værdier, som vores danske demokrati og vores stolte danske historie bygger på – men det er også et angreb på ytringsfriheden som et middel.
Jens Peter Vernersen (S), 2010-03-03:
Jeg vil gerne læse spørgsmålet op: Hvad er ministerens svar til direktør i Ældre Sagen Bjarne Hastrup, når han spørger: »Hvordan vil man undgå omfattende nedskæringer i ældreplejen og på landets sygehuse, når antallet af ældre stiger i de kommende år, samtidig med at man vil fastfryse de offentlige udgifter?«
Jette Gottlieb (EL), 1998-05-07:
Det forekommer mig meget pudsigt, at alle de bestræbelser, der under debatten i formiddags var fra regeringens og regeringspartiernes side, gik ud på at påpege, at vi havde fuldstændig uret, når vi gjorde opmærksom på, at en meget stor del af dem, der nu får overenskomsten ophøjet til lov, ikke bliver omfattet af de goder, der angiveligt lå i overenskomsten.
Jesper Petersen (SF), 2009-09-08:
Og så med hensyn til de ældre, som hr. Thulesen Dahl var inde på for lidt siden, vil jeg faktisk gerne tage fat, for der er faktisk 5.000 kr. ekstra til pensionisterne i pensionstillæg i det udspil, bl.a. finansieret af en millionærskat, som fru Pia Kjærsgaard har givet tommelfingeren nedad.
Anders Fogh Rasmussen (V), 2005-11-30:
Og det er meget tankevækkende, at onsdag efter onsdag bruger venstrefløjen mest tid på at kritisere den internationale koalition, der forsøger at skabe fred, forsøger at sikre frihed, forsøger at sikre demokrati i Irak, og meget, meget lidt tid på at kritisere de terrorister, der forsøger at blokere vejen frem mod demokrati.
Sonja Albrink (CD), 1999-11-17:
Med andre ord: CD føler sig ikke særlig forpligtet til at lægge stemmer til de forslag, som skatteministeren kommer med; men jeg må også på den anden side sige, at vi med sædvanlig ildhu går ind i forslaget for at se på, om der er nogle initiativer, som vi kan rette yderligere op på.
Rasmus Horn Langhoff (S), 2015-02-17:
Det er en åbenlys skævhed i barselslovens regler, som ikke tager hensyn til, at det gør nøjagtig lige så ondt på en far at miste et spædbørn, som det gør på en mor, eller at mødre og fædre i dag i langt højere grad deles om forældrerollen.
Simon Kollerup (S), 2020-05-20:
Jeg forstår da godt, at der er et ønske om, at man skulle kunne opnå kompensation på butiksniveau, men jeg tror også godt, spørgeren ser udfordringen i det, hvis man kompenserer for meget, for så kommer man til at give en virksomhed, som samlet set ikke er tilstrækkelig hårdt ramt, for meget kompensation.
Niels Helveg Petersen (RV), 2009-03-31:
Det er hr. Espersen og jeg jo helt og aldeles uenige om, men så havde det jo været lidt passende - i stedet for at sige fejl og mangler og sådan noget - at fremhæve eksemplet med navns nævnelse, så det ikke bare stod og efterlod indtrykket af, at Dansk Folkeparti var enig i alt, hvad NATO havde foretaget sig i 60 år.
Morten Østergaard (RV), 2011-04-15:
Jeg lytter meget nøje til debatten om det her lovforslag, for jeg synes, det er så afgørende, at den enighed, der er om Dansk Internationalt Skibsregister, kan fastholdes i Folketinget, så vi har en vished for de erhvervsvilkår, der er i branchen, og som gør, at Danmark er attraktivt at indflage skibe til.
Keld Albrechtsen (EL), 1998-04-28:
Der er et spørgsmål i den forbindelse, som jeg godt vil rejse: Når man nu f.eks. taler om dette her med at mærke et antal boliger, vil jeg nu nok tro, at den ordning, vi allerede har med, at kommunen har anvisningsret til hver fjerde bolig i det almennyttige byggeri, som bliver ledig, måske nok er et bedre system, for på den måde får man ikke på forhånd knyttet, hvad skal man sige, en stempling til det at blive tildelt en bestemt bolig. Men man kunne udvide det system, så det reelt også kom
Torsten Gejl (ALT), 2018-11-09:
Så vi mener, at vi, efterhånden som levealderen stiger, må sikre, at vi også har mulighed for at nyde vores otium med de interesser, vi har, med børnebørn og rejser, eller hvad vi nu har lyst til, efter man har bidraget som skatteyder i rigtig, rigtig mange år på arbejdsmarkedet.
Rasmus Prehn (S), 2019-10-23:
Danmark er blandt de få lande i verden, der virkelig gør en stor forskel i forhold til kvinders rettigheder, i forhold til børn på andre områder, og der er meget stor forståelse for, at Danmark så fokuserer sin indsats dér, for der kan vi gøre en forskel, og det synes jeg er værd at have med.
Morten Messerschmidt (DF), 2009-04-22:
Når man 74 gange på de her 16 sider anvender begrebet relateret intolerance, altså intolerance i en meget, meget bred definition, der jo altså skal fortolkes af afsenderen, af folkene, der sidder i Libyen, af folkene, der sidder i Iran, i Irak og alle mulige andre steder i den verden, hvor vi ved, at de vil gøre alt for at lukke ned for religionskritikken, at lukke munden på dem, som taler dårligt om islam, så er det da i den grad en åben invitation, man her har været med til at give dem. Jeg vil sige, at der jo ikke er den store sammenhæng i, at Obama bliver væk i dag, og at Bush blev væk i 2001.
Mette Frederiksen (S), 2020-12-08:
Først og fremmest tyder meget jo på, at vi kommer bedre igennem 2020 og håndteringen af corona, end vi overhovedet havde turdet håbe på, ganske enkelt fordi vi, i øvrigt i fællesskab, har ført en klog krisepolitik og holdt hånden under både lønmodtagere, selvstændige og virksomheder i den her svære situation.
Lars Barfoed (KF), 2010-02-23:
De dyrevelfærdsmæssige problemer, der er forbundet med debarking, knytter sig jo imidlertid i høj grad til selve det operative indgreb, så et forbud mod at importere hunde, som i forvejen er blevet udsat for debarking i udlandet, vil derfor som udgangspunkt ikke have noget at gøre med hensyn til dyrevelfærden i Danmark.
Pia Adelsteen (DF), 2014-04-22:
Jeg vil godt starte med at sige, at jeg synes, det er lidt sjovt, at hver gang vi taler patentdomstol eller noget med EU, har man en præmis, der siger, at hvis vi ikke siger ja til alt, hvad der kommer fra EU, så mister vi danske arbejdspladser.
Peter Skaarup (DF), 2004-05-19:
Nu er det valg i mellemtiden overstået, og jeg vil derfor godt sige, at fra Dansk Folkepartis side undrer vi os over, at de partier, som på det tidspunkt lod en dør stå åben og sagde, at de måske kunne støtte forslaget, men at de i hvert fald ikke kunne støtte det på det tidspunkt, stadig væk er modstandere af det her meget fromme og ikke særlig store ønske om, at Taiwan kan få observatørstatus i Verdenssundhedsorganisationen.
Lars Kramer Mikkelsen (S), 2003-04-01:
Der er ingen mennesker, der behøver at sidde og vente på, at huse styrter sammen, men de kan måske i virkeligheden have andre arbejdsopgaver og så være de mennesker, som på ekspertområdet kan sidde og vidensopsamle og sikre, at den slags ulykker ikke sker med de her jævne 6 års mellemrum, som hr. Ulrik Kragh mener.
Klaus Hækkerup (S), 1999-12-16:
Debatten indtil nu om finanslovforslaget giver mig indledningsvis anledning til en bemærkning, og det er, at det faktisk er et ganske godt finanslovforslag, vi står over for, når man ser på det i det lange perspektiv. For det første sænkes skattetrykket, for det andet er statens underskud vendt til et overskud.
Bjarne Corydon (S), 2012-03-13:
Jeg mener, at de krav, der stilles fra statens side, er rimelige, og jeg mener, at det ville være at overskride en grænse, jeg ikke ønsker at overskride, hvis vi går videre, end de almindelige selskabsretlige principper tilsiger over for de tusindvis af aktionærer, der har penge i vestjyskBANK.